stanford-oval/wikipedia huggingface dataset:
באר שבע
ספורט > כדורסל

קבוצת הכדורסל גברים של הפועל באר שבע משחקת בליגת העל בכדורסל. הפועל באר שבע אסא משחקת בליגה ב' נגב.
קבוצת אס"א באר שבע היא קבוצת הנשים של העיר, משחקת בליגה ארצית דרום ובליגת המכללות.
ספורט > שחייה

בשנת 1978 הוקם בבאר שבע מועדון השחייה הפועל באר שבע שפעל עד שנת 1982. פעילותו חודשה בשנת 1987. המועדון לא זכה להישגים ארציים משמעותיים, אך מספר שחיינים שהתחילו את דרכם במועדון, קבעו שיאים ישראלים וזכו באליפויות ישראל בשחייה, כששחו במועדונים אחרים. בין שחיינים אלה ניתן למנות את ברק עטר, שימש קפטן נבחרת ישראל בשחייה בשנים 1992-1989, שקד זרוצקי ואנפיסה חסדן.
בבאר שבע מתקיימת ליגה למקומות עבודה בשחייה, משנת 2000 למאסטרס (שחיינים מבוגרים שאינם מקצועניים).
ספורט > שחמט

בבאר שבע קיים מועדון שחמט גדול, שהוקם בשנת 1973 על ידי אליהו לבנט. המועדון נחשב לאחד ממועדוני השחמט הטובים בישראל. המועדון זכה באליפויות ישראל רבות וייצג את ישראל בתחרויות בינלאומיות. במועדון משחקים 8 רבי-אמנים (האחוז הגבוה ביותר של רבי אמנים לנפש בעולם). רבי-האמנים נכון לעונת הליגה ב-2013 הם: אלון גרינפלד, אלכסנדר חוזמן, מיכאל רויז, מקסים רודשטיין, יבגני פוסטני, תמיר נבאתי, איליה חמלניקר ומרק צייטלין. בשנת 2005 אירחה העיר את "מונדיאל השחמט", גמר הגביע העולמי לנבחרות.
באר שבע היא העיר בעלת המספר הגבוה ביותר בעולם של מאסטרים בשחמט, ביחס לאוכלוסיית העיר.
ספורט > ענפים נוספים

בעיר פעילה אגודת הטניס שולחן הגדולה בישראל, הפועל "חובטי אריה" באר שבע. האגודה הוקמה בשנת 1973 והיא מיוצגת בליגות הגברים, הנשים והנוער על ידי 17 קבוצות תחרותיות. שחקני האגודה משתייכים באופן קבוע לסגלי נבחרות ישראל ומייצגים את ישראל באליפויות אירופה ואליפויות העולם.
באר-שבע בלאק סווארם משחקת בליגת הפוטבול הישראלית. קבוצת הבייסבול המקומית היא באר שבע ברייבס. אס"א קאמלס היא הקבוצה המקומית ברוגבי.
קבוצת לקרוס באר שבע היא הקבוצה המובילה בישראל בענף זה. הקבוצה זכתה באליפות המדינה לגברים בשנים 2016 ו-2017. אס"א בן-גוריון באר שבע היא הקבוצה המקומית בכדוריד.
ראשי העירייה

| ראשי עיריית באר שבע |
| --- | --- | --- |
| האימפריה העות'מאנית החל מ-1844 האימפריה העות'מאנית   (1900–1917) | חג' עלי אל-עטאונה (1900–1917) |  |
| המנדט הבריטי המנדט הבריטי   (1917–1948) | חג' עלי אל-עטאונה (מ-1917) • שייח' חמיד אל-צופי (1922) • שייח' פריח אבו מדין (1922–1924) • חג' חוסין אבוכף (1924–1927) • אבו עאטף • תאג' אל-דין שעת' • שפיק מושתהא |  |
| ישראל מדינת ישראל | מיכאל הנגבי (מושל צבאי) (מ-1948) • דוד טוביהו (מ-1950) • זאב זריזי (מ-1961) • מתתיהו אדלר (יו"ר ועדה קרואה) (1963) • אליהו נאוי (מ-1963) • משה זילברמן (מ-1986) • יצחק רגר (מ-1989) • דוד בונפלד (מ-1997) • יעקב טרנר (מ-1998) • רוביק דנילוביץ' (מ-2008) |  |
ערים תאומות

לבאר שבע יש קשרים עם 13 ערים תאומות ומחוז אחד ברחבי העולם:
הערים אדיס אבבה, אוני, וופרטל, ליון, מונטריאול וקלוז'-נאפוקה, מונצחות בכיכרות ברחבי העיר. רובן נמצאות בשדרות הערים התאומות ובקרבתו.
קנדה וויניפג, קנדה (מ־1983)
אוסטרליה פרמטה, אוסטרליה
גאורגיה אוני, גאורגיה
אתיופיה אדיס אבבה, אתיופיה (מ־2004)
טורקיה אדנה, טורקיה (מ־2001)
ארגנטינה לה פלאטה, ארגנטינה
צרפת ליון, צרפת (מ־1977)
סרביה ניש, סרביה
ארצות הברית סיאטל, ארצות הברית
גרמניה וופרטל, גרמניה (מ־1977)
גרמניה רוזנהיים, גרמניה (מ־1983)
רומניה קלוז'-נאפוקה, רומניה (מ־1991)
גרמניה מינכן, גרמניה (מ־2021)
לקריאה נוספת

זאב וילנאי, באר שבע - עיר אבות ובנים, ירושלים: הוצאת אריאל, תשכ"ז, (מהדורה שנייה) תשמ"ב.
יהודה גרדוס ואליהו שטרן (עורכים), ספר באר שבע, ירושלים: כתר הוצאה לאור, 1979.
איתן כהן, באר שבע - העיר הרביעית , הוצאת כרמל, 2006
איתן כהן, קלון הלבנטיניות, באתר ynet, 18 באפריל 2006 (פרק נבחר)
משה גבעתי, בדרך המדבר והאש- תולדות גדוד 9, תל אביב: הוצאת מערכות ומשרד הביטחון – ההוצאה לאור, תשנ"ד-1994, עמ' 214–232.
יחסי סוריה–רומניה

| יחסי סוריה–רומניה |
| --- | --- |
סוריה: רומניה


סוריה: רומניה
שטח (בקילומטר רבוע)
187,437: 238,391
אוכלוסייה
25,226,647: 18,952,319
תמ"ג (במיליוני דולרים)
8,980: 351,003
תמ"ג לנפש (בדולרים)
356: 18,520
משטר
רפובליקה

יחסי סוריה–רומניה הם היחסים הדיפלומטיים הרשמיים שבין הרפובליקה הערבית הסורית לבין רומניה.

היחסים הדיפלומטיים בין שתי המדינות כוננו לראשונה באוגוסט 1955. שתי המדינות חברות מלאות באיחוד מדינות הים התיכון.
נציגויות דיפלומטיות

לסוריה יש שגרירות בבוקרשט וקונסוליית כבוד בקונסטנצה.
לרומניה יש שגרירות בדמשק ושתי קונסוליות כבוד בחלב ולטקיה.
יצחק אבן סהולה

| --- | --- |
 לידה:  1244 גוודלחרה, ספרד 
 פטירה:  1300 (בגיל 56 בערך) 
 תקופת הפעילות:  ?–1300 
 
רבי יצחק בן שלמה אבן סהולה היה פילוסוף, רופא ומקובל. על פי ההקדמות לספריו נולד בספרד בשנת 1244 ונפטר לאחר שנת 1283, יש המשערים שנפטר בשנת 1300.
חייו

לא ידועים הרבה פרטים על חייו. הוא חי ופעל לפחות חלק מחייו בקסטיליה. הוא היה תלמידו של רבי משה בן שלמה מבורגוס.
רבי יצחק היה אחיו הגדול של רבי מאיר אבן סהולה, שנמנה עם תלמידי הרשב"א.
חיבוריו > משל הקדמוני

רבי יצחק כתב שלושה חיבורים, האחד, ספר מוסר, בשם "משל הקדמוני", נכתב בשנת 1281 והודפס לראשונה בשנת 1491 בעיר ברישא שבאיטליה. בספר, אבן סהולה מתאר את תהליך ה"חזרה למוטב" של עצמו, תהליך שהתחיל בגיל 37 אחרי הרהורי חשבון נפש.
הספר נכתב בצורה של סיפורים משעשעים בחרוזים ויש בו חמישה חלקים המוקדשים כל אחד למידה טובה אחרת: השכל והחכמה, החזרה בתשובה, העצה הנכונה, הענווה ויראת השמיים. הספר מנוסח בצורה של דו-שיח בין אבן סהולה ל"מקשה" דמות של חכם עקשן שמנסה לשכנע אותו לעצור מתהליך חזרתו למוטב על ידי קושיות על המידה שאותה הוא מתאר באותו חלק של הספר. ספר זה  היה הספר העברי הראשון שהכיל ציורים.
חיבוריו > פירוש על שיר השירים

חיבורו השני הוא פירוש תאוסופי של שיר השירים על דרך הקבלה. נכתב בשנת 1283 או 1284. אבן סהולה מפרש כל פסוק על דרך הפשט ועל פי הסוד. פירושו על דרך הסוד מבוסס על הבנת הספירות של אותה התקופה. הוא מתייחס בעיקר לספירות התפארת, המלכות ולצדדי ימין ושמאל (הרחמים והדין). מהדורה של הספר יצאה בהוצאת הרב אברהם גרין שכתב לו מבוא עשיר.
חיבוריו > פירוש על שני מזמורי תהלים

חיבורו השלישי הוא פירוש תאוסופי למזמורים קיא-קיב בתהלים על דרך הקבלה. כפי הנראה נכתב פירוש זה לאחר כתביו האחרים, דהיינו לא לפני אמצע שנות השמונים של המאה השלוש עשרה. בפירושו אבן סהולה ביאר כל פסוק במזמורים אלה על דרך קבלת הספירות תוך שהוא מתבסס על כתבים מוקדמים בקבלה מאת רמב"ן, ר' אשר בן דוד ועוד. זהו חיבורו העיקרי שבו הציג בצורה מפורטת יחסית את קבלת הספירות התאוסופית. מהדורה של הפירוש יצאה בידי אבישי בר אשר בלווית מבוא עשיר ומפורט.
לקריאה נוספת

חן מלול, "משל הקדמוני": הספר העברי המודפס הראשון עם איורים, בבלוג "הספרנים" של הספרייה הלאומית, 18 בנובמבר 2018
רויטל רפאל-ויוונטה, מוטמון משלים, משל הקדומני ליצחק אבן סהולה, חקרו וצפונותיו
אברהם גרין, פירוש שיר השירים לר' יצחק אבן סהולה, באתר JSTOR
אבישי בר-אשר, פירוש מזמורי תהלים לר' יצחק בן שלמה אבן סהולה
Isaac ibn Sahula, Meshal Haqadmoni. Fables from the Distant Past, Edited and Translated by Raphael Loewe, 2 vols., The Littman Library of Jewish Civilization, Oxford – Portland, Oregon 2004
הערות שוליים

↑  זאב גריס, הספר העברי- פרקים לתולדותיו, עמ' 50
↑  איגרת תשובה של ר' יצחק אבן לטיף, בתשובה מס' ל"ה, סיכום שירתי של פירוש אבן סהולה, גרין, אבן סהולה, עמ' 401
| --- | --- |
בקרת זהויות :  NLI: 987007267307005171  BNE: XX4856045  BnF: cb10106516j (data)  GND: 10334456X  ISNI: 0000 0000 6144 6349  LCCN: n82156700  NTA: 140969527  SUDOC: 092200540  VIAF: 78820242   WorldCat (עם VIAF): 78820242
הופ סנדובל

| --- | --- |

 לידה:  24 ביוני 1966 (בת 58) לוס אנג'לס, קליפורניה, ארצות הברית
 מוקד פעילות:  ארצות הברית 
 תקופת הפעילות:  מ-1986
 מקום לימודים:  Mark Keppel High School 
 סוגה:  שוגייז 
 סוג קול:  light mezzo-soprano 
 כלי נגינה:  שירה, גיטרה, כלי הקשה, גלוקנשפיל, קלידים
 חברת תקליטים:  קפיטול רקורדס
 www.hopesandoval.com
 פרופיל ב-IMDb
 
הופ סנדובל (באנגלית: Hope Sandoval; נולדה ב-24 ביוני 1966) היא זמרת יוצרת אמריקאית, הידועה כסולנית להקת מאזי סטאר. סנדובל פועלת בעיקר בסגנונות פולק-רוק, רוק אלטרנטיבי ודרים פופ.
ראשית חייה ותחילת דרכה

סנדובל נולדה במזרח לוס אנג'לס למשפחה מקסיקנית-אמריקאית. לסנדובל מספר אחים ואחיות גדולים שהיו כולם חובבי מוזיקה גדולים בצעירותם. הוריה חשפו אותה בשנות ילדותה גם למוזיקה ספרדית.
תחילת דרכה המוזיקלית הייתה בלהקת הפולק "Going Home", שאותה הקימה בשנת 1986 יחד עם חברתה סילביה גומז במהלך לימודיהן של השתיים בבית הספר התיכון. הצמד הופיע ברחבי לוס אנג'לס, בעיקר כמופע חימום ללהקות אחרות, כגון סוניק יות'.
בצעירותה אהדה סנדובל את המוזיקאית קנדרה סמית' ולהקתה Dream Syndicate. כנערה, נהגה סנדובל ללכת יחד עם אמה להופעות של הלהקה, על אף שהייתה מתחת לגיל המותר לכניסה אליהן. בסיום אחת מהופעותיה של סמית', העבירה לה גומז קלטת דמו שבה גומז ניגנה בגיטרה וסנדובל שימשה סולנית. הגיטריסט והמלחין דייוויד רובאק, שהיה באותה עת בן זוגה של סמית', שמע את הקלטת והציע להפיק הקלטות עבור הצמד. השתיים הקליטו אלבום אולפן, אולם אלבום זה לא יצא לאור עד היום. במהלך שנות השמונים המאוחרות סנדובל וגומז המשיכו להופיע ברחבי קליפורניה.
קריירה > Opal ומאזי סטאר

סנדובל הצטרפה ללהקת הרוק האלטרנטיבי אופאל (Opal) בשנת 1987, לאחר שהסולנית קנדרה סמית' עזבה בפתאומיות את הלהקה באמצע סיבוב הופעות לקידום האלבום "Happy Nightmare Baby". בלהקה היו חברים באותה עת גם הגיטריסט דייוויד רובאק והמתופף קית' מיטשל. לאחר סיום סיבוב ההופעות, החליטו סנדובל ורובאק להקים יחד להקה משלהם והעניקו לה את השם מאזי סטאר.
במהלך שנות התשעים, הוציאה יחד עם מאזי סטאר שלושה אלבומים. האלבום הראשון, She Hangs Brightly יצא לאור בשנת 1990, השני "So Tonight That I Might See", ב-1993, והשלישי "Among My Swan" בשנת 1996.
בשנת 1997 התפרקה הלהקה באופן לא רשמי למספר שנים, לאחר חוסר הסכמה שהתגלע בין סנדובל לבין חברת ההפקה קפיטול רקורדס וכן לחצים שהפעילה חברת ההפקה על חברי הלהקה לאחר הצלחה מועטה של אלבומם השלישי. בעקבות הסכסוך, ביקשה סנדובל מהחברה לסיים את חוזה ההקלטות עמה ויצאה לדרך מוזיקלית עצמאית.
קריירה > קריירת סולו עם Hope Sandoval and the Warm Inventions

בשנת 2000 החלה סנדובל בקריירת סולו יחד עם להקת הליווי The Warm Inventions, אותה הקימה יחד עם קולם או'קיאסוג, מתופף להקת השוגייז האירית My Bloody Valentine. השניים נפגשו במועדון לילה בלונדון והתיידדו במהרה, כעבור זמן מה החליטו להקים יחד להקה. אלבום הבכורה של ההרכב, "Bavarian Fruit Bread", יצא לאור בשנת 2001 מעט אחרי מתקפות ה-11 בספטמבר וזכה לתגובות מעורבות ממבקרים.
בשנת 2009 יצא אלבומה השני של סנדובל, "Through the Devil Softly" שלווה בשתי הופעות מצומצמות לקידומו. בשנת 2016 יצא לאור האלבום השלישי, "Until the Hunter". רובו של האלבום הוקלט במגדלי מרטלו במפרץ דבלין. הסינגל השני מתוך האלבום הוא שיתוף פעולה עם המוזיקאי קורט וייל.
קריירה > איחוד מאזי סטאר

אחרי הפסקה של כ-17 שנים, התאחדה להקת מאזי סטאר ובשנת 2013 הוציאה לאור את אלבומה "Seasons of Your Day". סנדובל ורובאק טענו בראיונות כי הלהקה לא התפרקה באופן רשמי מעולם וכי השניים המשיכו לאורך השנים ליצור יחד מוזיקה, שאותה החליטו לאחד לאלבום רק כעבור זמן רב.
קריירה > שיתופי פעולה מוזיקליים

סנדובל יצרה לאורך השנים מגוון של שיתופי פעולה עם מוזיקאים אחרים. בין הלהקות והיוצרים עמם שיתפה פעולה נכללים Jesus and Mary Chain, כימיקל בראדרס, אייר ומאסיב אטאק.
את שיתופי הפעולה מנהלת סנדובל לרוב מרחוק ולעיתים אף מתנהלת העבודה בין מספר מדינות. היא מקליטה את רצועות השירה של האלבום בסטודיו הפרטי שלה ולאחר מכן מעובדים יתר החומרים של שאר החברים בפרויקט לצורך קבלת שיר מוגמר.
קריירה > הופעות חיות

בהופעותיה החיות, נוהגת סנדובל להופיע בחושך כמעט מוחלט, או בתאורה מינימלית. כמו כן, במהלך ההופעות נאסר על הקהל לצלם באמצעות הטלפון הנייד או להשתמש בכל אמצעי הקלטה אחר.
במהלך ההופעות החיות, היא ממעטת לשוחח עם הקהל באופן ישיר. הזמרת סיפרה כי הופעות חיות גורמות לה לחוש חרדה וכי היא מעדיפה ליצור באולפן, שכן היא מרגישה קושי וחשש לקיים אינטראקציה עם הקהל תוך כדי הופעה.
חייה האישיים

סנדובל ידועה כקנאית לחייה הפרטיים וכביישנית בהופעותיה וגם מחוץ להן. היא ממעטת להתראיין, אינה פעילה ברשתות החברתיות ופרטים מעטים בלבד ידועים על חייה האישיים. סנדובל מתגוררת באזור מפרץ סן פרנסיסקו.
דיסקוגרפיה > עם מאזי סטאר

(She Hangs Brightly (1990
(So Tonight That I Might See (1993
(Among My Swan (1996
(Seasons of Your Day (2013
(Still (2018 - מיני אלבום
דיסקוגרפיה > עם Warm Inventions

(Bavarian Fruit Bread (2001
(Through the Devil Softly (2009
(Until the Hunter (2016
הערות שוליים

1 2 3  Hope Sandoval bio, hopesandoval.com
1 2 3  Michael Bonner, A Mazzy Star interview: “There’s happiness, but there’s also torture", Uncut, ‏April 24 2015 (באנגלית)
↑  Joanie Wolkoff, Fragility and Strength: Cracking Hope Sandoval and the Warm Inventions, vice.com, ‏November 8 2016 (באנגלית)
1 2  Nisha Gopalan, Mazzy Star Reunites After 17 Years With New Album, 'Seasons of Your Day', Newsweek.com, ‏September 20 2013 (באנגלית)
↑  Kari Auerbach, Kendra Smith | The Disappearing Art of Living and the Art of Disappearing, kosmosjournal.org, ‏2019 (באנגלית)
↑  Sean Murphy, Keeping Hope Alive: Remembering Opal and Mazzy Star, popmatters.com, ‏April 22 2009 (באנגלית)
1 2  Suzy Exposito, Inside Hope Sandoval and the Warm Inventions’ Mysterious Chemistry, rollingstone.com, ‏December 16 2016 (באנגלית)
1 2  Dorian Lynskey, Mazzy Star: 'We weren't really in the mood to release music', theguardian.com, ‏September 19 2013 (באנגלית)
↑  רז ישראלי, קייט בלאנשט הופכת לאבן בקליפ למאסיב אטאק, באתר nrg
1 2 3  Mila Fielker, Hope Sandoval's Quiet Rebellion Against the Music Industry, popmatters.com, ‏July 23 2019 (באנגלית)
↑  Hope Sandoval Breaks 'Bread', billboard.com, ‏January 11 2001 (באנגלית)
↑  Moira E. McLaughlin, Profile of Enigmatic Singer Hope Sandoval, washingtonpost.com, ‏October 9, 2009 (באנגלית)
| --- | --- |
בקרת זהויות :  GND: 13485263X  ISNI: 0000 0000 5767 3258  LCCN: nr2003038411  MusicBrainz: bc1cc75d-ab68-41b2-a135-3b62f41ea266  VIAF: 23149106236268491941   WorldCat (עם VIAF): 23149106236268491941
מהנהר עד לים

מפה המציגה את ישראל ושטחי יהודה ושומרון ורצועת עזה כפי שהותוו בהסכמי אוסלו. נהר הירדן זורם מהכנרת לים המלח, והים התיכון משמאל.
"מהנהר עד לים" (באנגלית: "From the River to the Sea"; בערבית: من النهر إلى البحر) היא סיסמה וביטוי פוליטי הקשורים ללאומיות פלסטינית. הסיסמה מתייחסת גאוגרפית לאזור שבין נהר הירדן לים התיכון, הכולל את שטחה של מדינת ישראל, יהודה ושומרון ורצועת עזה. ארגונים יהודיים רבים, כולל הוועד היהודי-האמריקאי והליגה נגד השמצה, רואים בסיסמה ביטוי לדברי הסתה אנטישמיים. מנגד, יש הרואים בסיסמה קריאה, לא אלימה, לפתרון המדינה האחת, בה יתקיים שוויון זכויות לכל. קבוצות פוליטיות שונות עשו שימוש בסיסמה "מהנהר עד לים" מאז שנות ה-60 של המאה ה-20 כדי לתמוך בעצמאות פלסטין, זאת החל מהאמנות הראשונות של המועצה הלאומית הפלסטינית, שתבעו מדינה פלסטינית שגבולותיה הם הגבולות ההיסטוריים של המנדט הבריטי, וסילוק האוכלוסייה היהודית ממנה. אף שהארגון השחרור של פלסטין (אש"ף) נסוג מאוחר יותר מדרישה זו, כחלק מהסכמי אוסלו, משמעות הסיסמה נותרה שנויה במחלוקת, כשכמה קבוצות ממשיכות להבינה כקריאה לפירוק המדינה היהודית, היא מדינת ישראל.
יש המפרשים את הסיסמה כ"מקדמת ייסודה של מדינת פלסטין דמוקרטית", הכוללת את שטחי הרשות הפלסטינית ומדינת ישראל, שבה "יהיה שוויון זכויות לאזרחיה, בני כל הדתות". אחרים הציעו כי הסיסמה מייצגת את "החופש והכבוד השווים של העם הפלסטיני".
הסיסמה משמשת ארגוני טרור, כגון חמאס והג'יהאד האסלאמי הפלסטיני, שמשימתם להשמיד את מדינת ישראל. רבים רואים בסיסמה דברי שטנה אנטישמיים, המצביעים על שלילת זכותם של יהודים להגדרה עצמית, או דוגלים בסילוקם ממדינתם, או השמדתם.
במספר מדינות מערביות סיסמה זו זכתה לבחינה משפטית, כך באוסטריה; גרמניה; הולנד; והממלכה המאוחדת, שם הוצע לסווג את השימוש בה כעבירה פלילית; ואף בארצות הברית.
שימוש בסיסמה > רקע

הביטוי "מהנהר עד לים" זכה לפופולריות בשנות ה-60 כחלק מקריאה רחבה יותר "לשחרור פלסטין" וליצירת מדינה דמוקרטית המשחררת את הפלסטינים מן הכיבוש הישראלי, כמו גם שחרורם מעול משטרים ערביים אחרים כמו ירדן ומצרים.
הביטוי אומץ על ידי הארגון לשחרור פלסטין עם הקמתו ב-1964, כקריאה לחזרה לגבולות שבשליטת המנדט הבריטי בארץ ישראל. הביטוי ממשיך לשמש את אש"ף כשהמשמעות שונתה לאחר הצהרת אלג'יר מ-1988 ל"הקמת מדינה פלסטינית בגבולות 1967".
הביטוי נקשר לחמאס מאז ייסוד הארגון ב-1988 שבאמנת היסוד שלו מבקש "להתעמת עם הפלישה הציונית ולהביס אותה", אולם הביטוי לא הופיע מפורשות בעמדות הרשמיות של חמאס עד לשנת 2017. השימוש הראשון בביטוי היה כחלק מהמצע המתוקן של חמאס בשנת 2017, בו נקבע כי "חמאס דוחה כל חלופה לשחרור מלא ומוחלט של פלסטין, מהנהר עד הים [...] על פי קווי 4 ביוני 1967".
שימוש בסיסמה > שימוש על ידי ארגוני טרור

"מהירדן ועד לים" אומץ על ידי מספר ארגוני טרור פלסטינים במזרח התיכון, בהם חמאס והג'יהאד האסלאמי.
שימוש בסיסמה > שימוש אזרחי

הסיסמה זכתה לשימוש נרחב בתנועות מחאה פרו-פלסטיניות. היא הושמעה לעיתים קרובות בהפגנות פרו-פלסטיניות, בדרך כלל קדם לה, או בא אחריה, המשפט "פלסטין תהיה חופשית". אישים אזרחיים, פעילים ופרסומים פרוגרסיביים טענו שהם "קוראים לפתרון המדינה האחת, מדינה חילונית בכל שטח פלסטין ההיסטורית, בה בני אדם מכל הדתות יזכו לאזרחות שווה". קריאה זו עומדת בניגוד לפתרון שתי המדינות, לפיו מדינה פלסטינית מתקיימת לצד מדינת ישראל. שימוש זה תואר כמי שמביע את זכותם של הפלסטינים "לחיות חופשיים בארץ, מהנהר ועד הים". הסופר הפלסטיני יוסף מונאייר תיאר את הביטוי כ"תגובה לפיצול אדמת פלסטין ותושביה הפלסטינים על ידי הכיבוש ואפליה ישראלים". אחרים טענו כי הסיסמה מייצגת את "החופש והכבוד השווים של העם הפלסטיני".
שימוש בסיסמה > שימוש בישראל

הביטוי הופיע במצע הליכוד בישראל בשנת 1977 שקבע כי "בין הים לירדן תהיה רק ריבונות ישראלית" ואינו מכיר בזכות קיומה של מדינה פלסטינית.
מנהיג התנועה הרוויזיוניסטית זאב ז'בוטינסקי חיבר את השיר "שמאל הירדן", ומתוכו את הפזמון הנודע "שתי גדות לירדן: זו שלנו, זו גם כן", שהיה לסיסמה.
אחת מסיסמאות הגוש נגד הכיבוש היא "מהירדן עד לים - דמוקרטיה לכולם!".
גרסאות בערבית

הרעיון של "מן הנהר ועד הים" הופיע בקריאות מחאה פרו-פלסטיניות שונות, בדרך כלל כשורה הראשונה בזוג מחורז.
הגרסה "מן הנהר אל הים / פלסטין תשתחרר" (من النهر إلى البحر / فلسطين ستتحرر, "min an-nahr ʾilā l-baḥr / Filasṭīn sa-tataḥarrar"), אינה מבהירה מה הכוונה ב"שחרור", ומתמקדת בחירות.
הגרסה "מן המים למים / פלסטין ערבית" (من المية للمية / فلسطين عربية, "min il-ṃayye la-l-ṃayye / Falasṭīn ʿarabiyye") מבקשת להחיל את עקרון ההגדרה העצמית על כל שטחי ארץ ישראל המנדטורית, ולהדגיש את אופיו הלאומי של הסכסוך.
הגרסה "מן המים למים / פלסטין איסלאמית" (من المية للمية / فلسطين إسلامية, "min il-ṃayye la-l-ṃayye / Falasṭīn islāmiyye"), מבקשת אף היא להחיל את עקרון ההגדרה העצמית של הציבור הפלסטיני בכל שטחי ארץ ישראל, תוך הדגשת אופיו הדתי של הסכסוך הישראלי פלסטיני, כחלק מהתפיסה האיסלאמית הרדיקלית לפיה שטחי ארץ ישראל מהווים אדמת הקדש (ווקף), שאינה ניתנת לחלוקה (שכן הבעלות בה בידי האל ומוחזקת על-ידי המאמינים באסלאם במעין "נאמנות"). על פי קולא, חוקרי פלסטין מעידים על תיעוד שתי הגרסאות בגרפיטי של סוף שנות ה-80, תקופת האינתיפאדה הראשונה. מקובל לפרש את שתי הסיסמאות האלו כקריאה לגירוש או השמדה של האוכלוסייה היהודית.
ביקורת

קיימים פוליטיקאים במדינות מערביות שונות וארגוני הסברה, כמו הליגה נגד השמצה והוועד היהודי האמריקני, הרואים בסיסמה אנטישמית, המבטאת דברי שטנה והסתה לרצח עם, סיסמה השוללת את זכותם של אזרחי ישראל היהודים להגדרה עצמית במולדת אבותיהם, או תומכת בסילוקם מן הארץ, או השמדתם. אלה המבקרים את השימוש בסיסמה טוענים כי יש בה קריאה מפורשת להעביר את הארץ כולה לשלטון ערבי במחיר של שלילת קיומה של מדינת ישראל ואזרחיה היהודים. השימוש בביטוי זה גרם לחלק מחברי הקהילה היהודית, או לאנשים המזוהים עם ישראל, להרגיש מנודים ולא בטוחים.
סופרים פלסטינים-אמריקאים, כגון יוסף מונאייר והפרופסור מאהא נסאר מאוניברסיטת אריזונה הציעו שהגדרה משדלת כזו מסתמכת על הנחות גזעניות ואיסלמופוביות.
ביום הבין-לאומי לסולידריות עם העם הפלסטיני לשנת 2018, נשא איש האקדמיה האמריקאי, מארק למונט היל, נאום באו"ם אותו סיים במילים: "[...] יש לנו הזדמנות, לא רק להציע סולידריות במילים, אלא להתחייב לפעולה פוליטית, פעולה עממית, פעולה מקומית ופעולה בינלאומית שתיתן לנו את שמתבקש מן הצדק. וזו פלסטין חופשית, מהנהר עד הים". ה-ADL האשים את היל בשימוש בביטוי "מהנהר עד הים" כקוד שמשמעותו השמדת ישראל. בשל כך, היל פוטר מתפקידו כפרשן פוליטי ברשת החדשות CNN האמריקאית.
ב-30 באוקטובר 2023 הושעה חבר הפרלמנט של הממלכה המאוחדת אנדי מקדונלד ממפלגת הלייבור הבריטית – לאחר שבעצרת פרו-פלסטינית אמר כי: "לא ננוח עד שנזכה לצדק, עד שכל בני האדם, ישראלים ופלסטינים, בין הנהר לים יוכלו לחיות בחירות שלווה". המפלגה תיארה את הערתו של מקדונלד כ"פוגענית מאוד". מקדונלד אמר אז: "אין לפרש את המילים הללו בשום דרך אחרת מכפי שהתכוונתי, דהיינו כתחינה הבאה מן הלב להפסקת ההרג בישראל, בעזה וביהודה ושומרון, ולכל העמים באזור לחיות בחירות ללא איום באלימות".
החל מ-1 בנובמבר 2023 אסרה התאחדות הכדורגל האנגלית על השימוש בסיסמה על ידי שחקניה, והצהירה שהם הבהירו לקבוצות בהתאחדות "כי הביטוי הזה נחשב פוגעני בעיני רבים" וכי הליגה תבקש הנחיות מן המשטרה כיצד עליה לטפל ולהגיב אם ימצא ששחקנים השתמשו בו.
ב-7 בנובמבר 2023, הוטלו עיצומים על חברת הקונגרס האמריקאי, רשידה טליב על ידי בית הנבחרים של ארצות הבריית, בין השאר, עקב שימושה בסיסמה זו. טליב התגוננה באומרה כי מדובר ב"הבעת שאיפה לחופש, זכויות אדם ודו-קיום בשלום, לא מוות, הרס או שנאה". לפני ההצבעה, המנהיג הדמוקרטי בבית הנבחרים, האקים ג'פריס, אמר כי הביטוי "מובן באופן נרחב כקורא להשמדה מוחלטת של ישראל". ב-8 בנובמבר 2023, הבית הלבן גינה את טלאיב על השימוש בביטוי, כדברי דוברת הבית הלבן, קארין ז'אן-פייר: "כשזה מגיע לביטוי שהיה בשימוש, 'מהנהר עד לים', זה מפלג, זה פוגע, רבים רואים בו פוגע ורבים מוצאים אותו אנטישמי".
ב-17 באפריל 2024, בעקבות המתקפה האיראנית על ישראל, בית הנבחרים של ארצות הברית קבע ברוב של 377 נגד 44 מתנגדים (מתוכם 43 מתנגדים מהמפלגה הדמוקרטית האמריקנית, ואחד מהמפלגה הרפובליקנית) כי הקריאה "From the River to the Sea" היא אנטישמית.
בחוק הפלילי

בעקבות טבח שבעה באוקטובר, הציעה שרת הפנים הבריטית סואלה ברוורמן לקבוע עבירה פלילית על השימוש בסיסמה בהקשרים מסוימים. ב-11 באוקטובר 2023, משטרת וינה אסרה על הפגנה פרו-פלסטינית, תוך שהיא מציינת את כי הביטוי "מהנהר עד לים" נכתב בהזמנות לאירוע, ביטוי שהוא הפרה של סעיף 2 לאמנה האירופית לזכויות אדם.
רוב בפרלמנט של הולנד הכריז על הביטוי כקריאה לאלימות. עם זאת, בתי המשפט בהולנד סירבו להעמיד לדין על השימוש בביטוי, תוך שצוין כי הביטוי "מתייחס למדינת ישראל ואולי לאנשים בעלי אזרחות ישראלית, אך אינו מתייחס ליהודים בשל גזעם או דתם". ההחלטה אושרה מאוחר יותר על ידי בית המשפט של הולנד לערעורים.
פוליטיקאים באוסטריה ובגרמניה שקלו גם הם לסווג את השימוש בביטוי כעבירה פלילית, כשקנצלר אוסטריה קארל נהאמר הציע כי ניתן לפרש את הביטוי כקריאה לרצח.
ראו גם

"שמאל הירדן" – שיר מאת זאב ז'ב'וטינסקי
בין ירדן לים
פלסטין הכבושה
הגוש נגד הכיבוש
הכיבוש הישראלי
הארגון לשחרור פלסטין
האנטישמיות החדשה
מבחן שלוש ה-D לאנטישמיות
SHA-2

SHA-2 היא משפחה של פונקציות גיבוב קריפטוגרפיות שפותחה על ידי הסוכנות לביטחון לאומי של ארצות הברית בשנת 2001 ונכללה בתקן FIPS PUB 180-4 של המכון הלאומי לתקנים וטכנולוגיה של ארצות הברית והמלצות הוועדה SP 800-107 מ-2012. קיצור השם הוא Secure Hash Algorithm. אלגוריתם SHA-2 הוא ממשיכו של SHA-1, משופר ובטוח מקודמו וכולל ארבע פונקציות גיבוב אפשריות לפי גודל הפלט: SHA-224, SHA-256, SHA-384, SHA-512.
היסטוריה

תקן FIPS-180 לפונקציות גיבוב שהחל דרכו ב-1995 כלל תחילה את הפונקציה SHA-1 המבוססת על תמצית המסרים MD5 של רונלד ריבסט. החל משנת 2000 עם אימוץ תקן AES לצופן בלוקים, עדכון תקן הגיבוב התבקש ובאוגוסט 2002 פורסם עדכון שנקרא FIPS PUB 180-2. לראשונה SHA-2 ההפך לתקן פונקציות גיבוב החדש עם שלוש פונקציות בהתאם לגודל הפלט בסיביות: SHA-256, SHA-384, ו-SHA-512. ב-2008 נוספה למשפחה הפונקציה SHA-224 והתקן נקרא FIPS PUB 180-3 מלבד זאת לא נעשו שינויים משמעותיים. בעקבות השיפור הטכנולוגי לאורך השנים ובשל עליית רף הביטחון המינימלי פורסם עדכון נוסף במרץ 2012; הפונקציות SHA-512/224, SHA-512/256 מחליפות את הפונקציות 224 ו-256 בהתאמה והן בעצם גרסאות 'חתוכות' של SHA-512, בליווי פירוט כיצד לחתוך את פלט הפונקציה באופן בטוח והתקן הפך להיות FIPS PUB 180-4. בסוף אותה שנה פורסם SHA-3 כתקן גיבוב אופציונלי, הוא אינו ממשיכו של SHA-2 ואינו מבוסס עליו כלל. NIST הצהירו כי אין כוונה להחליף את SHA-2 אלא להמליץ על שימוש בשניהם כאשר SHA-3 אופציונלי.
פונקציית גיבוב קריפטוגרפית

פונקציית גיבוב קריפטוגרפית  n-סיביות היא פונקציית גיבוב חד-כיוונית וחסינת התנגשויות, הממפה קלט באורך שרירותי כלשהו לפלט בגודל  n סיביות שנקרא 'ערך גיבוב' המשמש כייצוג תמציתי של הקלט או מזהה ייחודי שלו. הרעיון הוא שערך הגיבוב של כל מסר שונה לחלוטין וקשה מאוד מבחינה חישובית למצוא שני מסרים שונים אפילו בהבדל קל שהפונקציה מפיקה עבורם פלט זהה - כלומר התנגשות. פונקציות גיבוב קריפטוגרפיות נחשבות לסוסי-עבודה של ההצפנה המודרנית והן חלק אינטגרלי מכל מערכת אבטחת מידע. הן משמשות בתחומים רבים כגון הגנה על סיסמאות, חתימה דיגיטלית, אימות והבטחת שלמות, ביטקוין ועוד. בעשור הקודם פלט פונקציות הגיבוב הפופולריות היה 128 עד 160 סיביות. ידוע שמהיבט תאורטי ביטחון כל פונקציית גיבוב כנגד התנגשויות, אינו גדול מפקטור שהוא מחצית מאורך התג בסיביות דהיינו  2^{n/2}. למשל במקרה של 128 סיביות ביטחון הפונקציה הוא מסדר גודל של  2^{64}, כלומר יידרשו לפחות  2^{64} ניסיונות גיבוב של מסרים שונים על מנת להיתקל בהיתנגשות, זהו מרווח ביטחון גבולי מאוד ואינו מספק בסטנדרטים של ימינו. המטרה של SHA-2 הייתה לבצע את ההתאמה הדרושה לתקן החדש AES שמגיע עם שלושה מפתחות אפשריים 128, 192 או 256 סיביות. באופן זה מנהלי אבטחה יוכלו לקבוע רמת הביטחון אחידה במערכת הכוללת אוסף אלגוריתמים בעלי אופי שונה. בשל כך הפונקציה SHA-256 מספקת רמת ביטחון המקבילה למפתח הראשון של AES שהוא 128 סיביות, SHA-384 מקבילה למפתח השני - 192 וכן SHA-512 למפתח 256.